വെച്ചൂരില് കൊയ്യാറായ 1500 ഏക്കര് കൃഷി നശിക്കുന്നു കല്ലറ: കനത്ത മഴയില് വെച്ചൂര് പഞ്ചായത്തിലെ കൊയ്യാറായ 1500 ഏക്കര് നെല്കൃഷി നശിക്കുന്നു. വലിയ പുതുക്കരി, കരങ്ങാട്ടുകരി, പട്ടടകരി, കട്ടവട, പൊന്നച്ചന്ചാല്, പോട്ടക്കരി എന്നീ പാടശേഖരങ്ങളിലെ നെല്ലാണ് കാലം തെറ്റി പെയ്ത മഴയില് നശിക്കുന്നത്. തുടര്ച്ചയായി പെയ്ത മഴയില് 1000 ഏക്കറിലെ നെല്ല് പൂര്ണമായും നിലത്തടിഞ്ഞു വീണു. കഴിഞ്ഞ പത്തിന് വിളവെടുപ്പ് ആരംഭിക്കാനിരിക്കെയാണ് കാലാവസ്ഥയില് വന്ന മാറ്റം മൂലമുണ്ടായ കനത്ത മഴയില് നെല്ക്കൃഷി നശിക്കാന് തുടങ്ങിയത്. പാടശേഖരങ്ങള് എല്ലാം തന്നെ വെള്ളം നിറഞ്ഞു കിടക്കുകയാണ്. 3,200 ഏക്കറിലാണ് വെച്ചൂര് പഞ്ചായത്തില് ഇത്തവണ വര്ഷ കൃഷി ചെയ്തത്. 500 ഓളം കര്ഷകരാണ് വായ്പയെടുത്തും സ്വര്ണം പണയം വച്ചുമെല്ലാം കൃഷിയിറക്കിയിട്ടുള്ളത്. വെള്ളം നിറഞ്ഞു കിടക്കുന്ന പാടത്ത് കൊയ്ത്തുയന്ത്രം ഇറക്കാനാകാതെ വന്നതോടെ കര്ഷകര് പ്രതിസന്ധിയിലാണ്. പോളയും പായലും നിറഞ്ഞ് നാട്ടുതോടുകള് അടഞ്ഞത് വെള്ളമൊഴുകി പോകുന്നതിന് തടസമാകുന്നതായി കര്ഷകര് പറയുന്നു. മഴ കനക്കുകയും വരും ദിവസങ്ങളില് കിഴക്കന് വെള്ളത്തിന്റെ വരവ് ശക്തമാകുകയും കൂടി ചെയ്താല് കൊയ്ത്ത് നടത്താനാവാതെ വരുമോയെന്ന ആശങ്കയിലാണ് കര്ഷകര്.